ແມ່ຍິງໃນລາວໄດ້ຮັບ ການພັດທະນາ ທາງສຸຂະພາບ ໃຫ້ດີຂຶ້ນ
​ອົງ​ການ​ສາກົນ​​ເລື່ອນ​ລະດັບ​ການພັດທະນາ ສຸຂະພາບແມ່ຍິງໃນລາວ​ ຈາກ​ອັນ​ດັບ​ທີ​ 17 ຂຶ້ນ​ມາ​ເປັນອັນ​ດັບ​ທີ 8 ​ໃນ 42 ປະ​ເທດດ້ອຍ ພັດທະນາ.​
ສຸຂະພາບອານາໄມຂອງແມ່ຍິງໃນລາວໄດ້ຮັບການພັດທະນາດີຂຶ້ນ ເຊິ່ງເຮັດໃຫ້ອົງການສາ ກົນໄດ້ເລື່ອນລະດັບຂອງລາວຈາກອັນດັບທີ 17 ຂຶ້ນມາເປັນອັນດັບທີ 8 ໃນ 42 ປະເທດດ້ອຍພັດທະນາຂອງໂລກ ອົງການ Save the Children ໄດ້ສະເໜີລາຍງານປະຈໍາປີ 2011 ເມື່ອບໍ່ນານມານີ້ໂດຍລະບຸວ່າ ລາວເປັນປະເທດໜື່ງທີ່ມີການພັດທະນາເພື່ອຍົກລະດັບຄຸນນະພາບຊີວິດ ຄວາມເປັນຢູ່ຂອງແມ່ ແລະເດັກໄດ້ດີຂຶ້ນຢ່າງໜ້າພໍໃຈ ໂດຍສະເພາະແມ່ນການພັດທະ ນາເພື່ອຍົກລະດັບຄຸນນະພາບຊີວິດຄວາມເປັນຢູ່ຂອງແມ່ຍິງທີ່ຕັ້ງຄັນ ຫຼືຖືພານັ້ນນັບວ່າ ໄດ້ຮັບຜົນສໍາເລັດເປັນຢ່າງດີ, ເຊິ່ງເຮັດໃຫ້ລາວໄດ້ຮັບການເລື່ອນລະດັບດີຂຶ້ນຈາກອັນດັບ ທີ 17 ມາເປັນອັນດັບທີ 8 ໃນກຸ່ມ 42 ປະເທດດ້ອຍພັດທະນາດ້ວຍກັນ ທັງນີ້ ປະເທດໃນເອເຊຍດ້ວຍກັນທີ່ໄດ້ຖືກຈັດໃຫ້ຢູ່ໃນກຸ່ມ ປະເທດທີ່ມີລະດັບການພັດທະນາເພື່ອຍົກລະດັບຄຸນນະ ພາບຊີວິດຄວາມເປັນຢູ່ຂອງແມ່ຍິງໄດ້ຕໍ່າກວ່າລາວ ແລະ ຕໍ່າທີ່ສຸດໃນອາຊີນັ້ນກໍຄື: ເຢເມນ, ຕີມໍຕະເວັນອອກ ແລະ ບັງກະລາເທດ ສ່ວນປະເທດ ທີ່ມີແມ່ຍິງມີຄຸນພາບຊີວິດຄວາມເປັນຢູ່ດີທີ່ສຸດໃນອາຊີນັ້ນກໍຄື: ຢີ່ປຸ່ນ, ອິສຣະແອລ ແລະ ເກົາຫຼີໃຕ້ຕາມລໍາດັບ ແຕ່ຢ່າງໃດກໍຕາມ ສໍາລັບໃນດ້ານຄຸນນະພາບຊີວິດຄວາມເປັນຢູ່ຂອງເດັກນ້ອຍລາວອາຍຸຕໍ່າກວ່າ 5 ປີນັ້ນພັດໄດ້ຖືກປັບລົດອັນດັບໃຫ້ຕໍ່າລົງເລັກໜ້ອຍກໍຄືຈາກອັນດັບທີ 19 ໃນປີ 2010 ມາເປັນອັນດັບທີ 22 ຈາກ 44 ປະເທດດ້ອຍພັດທະນາດ້ວຍກັນ ແລະໃນອາຊີດ້ວຍກັນກໍປະກົດວ່າ ມີພຽງກໍາປູເຈຍ, ຕີມໍຕາເວັນອອກ ແລະ ເຢເມນເທົ່ານັ້ນທີ່ມີອັນດັບຕໍ່າກວ່າລາວ ທາງດ້ານເຈົ້າໜ້າທີ່ຂັ້ນສູງໃນກະຊວງສາທາລະນະສຸກຂອງລາວນັ້ນກໍໄດ້ຖະແຫຼງຊີ້ແຈງວ່າ ການພັດທະນາຄຸນນະພາບຊີວິດຄວາມເປັນຢູ່ຂອງແມ່ ແລະເດັກໃນລາວໄດ້ຮັບການຍົກລະດັບໃຫ້ດີຂຶ້ນຢ່າງຕໍ່ເນື່ອງ ໂດຍຈະເຫັນໄດ້ຈາກການທີ່ລາວໄດ້ຖືກຈັດອັນດັບດີຂຶ້ນເລື້ອຍໆ ເຊິ່ງກໍເປັນຜົນມາຈາກທີ່ທາງການລາວໄດ້ໃຫ້ຄວາມສໍາຄັນຢ່າງຍິ່ງກັບການພັດທະນາເພື່ອຍົກລະດັບຄຸນນະພາບຊີວິດຄວາມເປັນຢູ່ຂອງແມ່ ແລະເດັກໃຫ້ດີຂຶ້ນດ້ວຍການສຸມໃສ່ໂຄງການພັດທະນາຕ່າງໆສໍາລັບແມ່ ແລະເດັກເປັນການສະເພາະ ດັ່ງທີ່ເຈົ້າໜ້າທີ່ຂັ້ນສູງຄົນດັ່ງກ່າວນີ້ຂອງລາວໄດ້ໃຫ້ການຊີ້ແຈງວ່າ “ ສໍາລັບປັດໃຈທີ່ອົງການ Save the Children ໃຊ້ເປັນເກນໃນການຈັດອັນດັບປະເທດທີ່ມີການພັດທະນາປັບປຸງລະດັບຄຸນນະພາບຊີວິດຄວາມເປັນຢູ່ຂອງແມ່ ແລະເດັກດັ່ງກ່າວນີ້ ກໍຄືອັດຕາສະເລ່ຍອັດຕາການເສຍຊີວິດຂອງເດັກນ້ອຍທີ່ອາຍຸຕໍ່າກວ່າ 5 ປີ ລະດັບສະເລ່ຍ ນໍ້າໜັກຮ່າງກາຍຂອງເດັກນ້ອຍ, ອັດຕາສະເລ່ຍ ການເຂົ້າຮຽນຂອງເດັກນ້ອຍ ຫຼືເຍົາວະຊົນທັງໃນລະດັບອະນຸບານ-ປະຖົມ-ມັດທະຍົມ ອັດຕາສະເລ່ຍຂອງຄົວເຮືອນທີ່ໄດ້ຊົມໃຊ້ນໍ້າສະອາດ, ອັດຕາສະເລ່ຍການເສຍຊີວິດຂອງແມ່ຍິງຖືພາ ແລະອັດຕາສະເລ່ຍການເຂົ້າເຖິງບໍລິການດ້ານສາທາລະນະສຸກເປັນຕົ້ນ ທັງນີ້ ໂດຍອີງຕາມສະຖິຕິຂອງກະຊວງສາທາລະນະສຸກຂອງລາວນັ້ນ ກໍໄດ້ລະບຸວ່າອັດຕາສະເລ່ຍການເສຍຊີ ວິດຂອງເດັກນ້ອຍທີ່ອາຍຸຕໍ່າກວ່າ 5 ປີ ກໍຍັງສູງເຖິງ 98 ຄົນຕໍ່ 1,000 ຄົນ, ແລະອັດຕາສະເລ່ຍການເສຍຊີວິດຂອງແມ່ຍິງໃນຂະນະຖືພານັ້ນກໍຍັງສູງເຖິງ 300 ຄົນຕໍ່ 1 ແສນຄົນ ສ່ວນອັດຕາສະເລ່ຍຂອງການເຂົ້າ ຮຽນລະດັບອະນຸບານກໍຍັງບໍ່ເຖິງ 20% ຂອງຈໍານວນເດັກນ້ອຍທີ່ມີອາຍຸລະຫວ່າງ 3-5 ປີ, ແລະສໍາລັບໃນລະດັບປະຖົມນັ້ນ ເຖິງແມ່ນວ່າຈະມີອັດຕາສະເລ່ຍການເຂົ້າຮຽນເຖິງ 94% ກໍຕາມ, ຫາກແຕ່ວ່າກໍມີເດັກນ້ອຍທີ່ໄດ້ຮຽນຈົນຈົບລະດັບປະຖົມພຽງແຕ່ບໍ່ເຖິງ 73% ເທົ່ານັ້ນ ໃນຂະນະດຽວກັນກໍປະກົດວ່າມີເຍົາວະຊົນລາວພຽງແຕ່ບໍ່ເຖິງ 7% ທີ່ມີໂອກາດໄດ້ຮຽນຕໍ່ໃນລະດັບມັດທະຍົມປາຍ